pročitajte detalje

S Pantovčaka je poslan protokol za četvrtak kada će predsjednica Kolinda Grabar-Kitarović sudjelovati u Varšavi na sastanku Inicijative triju mora te se sastati s američkim predsjednikom Donaldom Trumpom.

Dolazak Predsjednice Republike ispred Kraljevskog dvorca na svečanost otvorenja Sastanka na vrhu Inicijative triju mora predviđena je za 10:20, nakon čega će se održati zajedničko fotografiranje Predsjednice Republike Hrvatske, Predsjednika Republike Poljske i Predsjednika Sjedinjenih Američkih Država s ostalim šefovima izaslanstava.

U 11 sati počinje Transatlantska sjednica koju će moderirati hrvatska predsjednica u Velikoj sabornici Kraljevskog dvorca.

Do bilateralnog sastanka Kolinde Grabar-Kitarović i Donalda Trumpa doći će u 12:15 u Dvorani Senata, također u Kraljevskom dvorcu.

Trump će se obratiti u 13 sati na Krasinskom trgu, a u 14 sati održat će se plenarna sjednica "Budućnost ujedinjene Europe".

Plenarno zasjedanje Inicijative triju mora na temu prijevoza infrastrukture i energije održat će se u 15.15, a Predsjednica RH i njen poljski kolega Andrzej Duda obratit će se medijima u 17 sati iz Velikog vrta Kraljevskog dvorca.